text: Justo Pons: 'Les festes de Piles tenen la peculiaritat i l'atractiu de ser les primeres en la Safor' — Saforguia.com
  Justo Pons: 'Les festes de Piles tenen la peculiaritat i l'atractiu de ser les primeres en la Safor'
  Noticia clasificada en: Ayuntamiento Piles Entrevista Entrevistas Fiestas populares Piles
  Encara que regidor, no es considera lligat a la política perquè creu que treballar en l'Ajuntament és, simplement, tindre interés per treballar pel poble. Amb esta idea es va adherir a un grup independent com el que ara governa Piles, liderat per David Morant, que ja la passada legislatura havia sigut alcalde baix les sigles del Partit Popular. Assegura que no té més aspiracions en este àmbit que intentar dur a terme propostes beneficioses per a tots els veïns del municipi.
  Forma part de la llista d'Independents per Piles, però el mateix alcalde, la passada legislatura, ja va governar Piles amb un altre partit.
  –Tant David Morant com dos regidors més van estar a la llista del Partit Popular en la passada legislatura. Aleshores jo no formava part del grup i no podria valorar el que va succeir perquè decidiren desvincular-se. El que sí que puc dir és que considere que la feina que es va fer la passada legislatura va ser bona i que estic molt agraït que comptaren amb mi per a la nova llista electoral d'Independents per Piles.
  Com a regidor de Turisme en un municipi de costa ¿Com veu la degradació de l'arena de la platja a Piles, un dels pobles més afectats anualment a la Safor?
  –Es tracta d'un problema molt greu i que moltes vegades hem traslladat a Demarcació de Costes i inclús al Delegat del Govern de manera directa. La situació de part de la platja de Piles és delicada: estos dos últims anys hem patit temporals marítims, estem entre dos braços portuaris i el passeig de Piles, per desgràcia, està més avançat que en la resta de poblacions properes. Tots estos motius condicionen que la nostra costa es deteriore més de pressa. Tant l'alcalde com jo mateix estem reunint-nos reiteradament amb el delegat de Costes, exigint una necessària aportació d'arena.
  ¿En quina situació es troba esta demanda?
  –Hem lluitat perquè tot poguera estar en les millors condicions possibles a Setmana Santa i el pont de maig, però des de Costes asseguren que no poden actuar perquè depenen dels pressupostos de l'estat de 2018, que encara no estan aprovats. Nosaltres no hem quedat satisfets amb la resposta perquè en altres poblacions sí que s'ha realitzat recentment aportacions d'arena. Som un poble menut amb una platja menuda, però tenim el mateix dret a què veïns i turistes puguen gaudir d'un litoral en condicions òptimes. Sortosament, en l'última reunió que hem tingut amb el Delegat del Govern, Juan Carlos Moragues, se'ns va assegurar que molt aviat estarien actuant a la platja de Piles.
  ¿Hi ha en l'horitzó alguna solució més permanent a la falta d'arena?
  –Creiem que la solució no és aportar arena tots els anys, perquè comporta una despesa molt gran i poc definitiva. Hem proposat diverses idees però ahí es tenen en compte assumptes ecològics i del fons marí, que han de ser avaluats per diversos estaments. Des del govern central estan realitzant un estudi de les zones costeres afectades per la pèrdua d'arena per trobar solucions. L'any que ve els estudis estaran finalitzats i podrem veure quines opcions ofereix el futur.
  A més de la platja amb passeig marítim, Piles conserva dues zones litorals amb el seu cordó dunar.
  –Les dues zones dunars han millorat molt en els últims anys i han recuperat molta fauna o flora. A més també protegeixen de l'erosió de l'arena. Per a poder continuar gaudint de la seua presència hem acotat les zones, hi ha cartells informatius i realitzem campanyes de conscienciació. Queden poques zones així a la Comunitat Valenciana així que és molt important la seua conservació, com a espai natural i per la seua flora i fauna. Són també un dels innegables atractius turístics que tenim.
  ¿Quins serien la resta d'atractius turístics del municipi de cara a la pròxima campanya estival?
  –La platja de Piles sempre ha sigut de públic familiar però compta també amb una gran presència de joves que reclamen les seues zones d'oci i activitats. Des de la regidoria de Turisme intentem combinar els dos vessants dinamitzant activitats infantils i esportives a la platja: un espai increïble per a realitzar tot tipus d'esports d'aigua o a l'aigua. A més a més, com a Ajuntament organitzem diversos esdeveniments culturals i esportius.
  ¿De quin tipus?
  –Realitzem un festival de música a l'estiu on realitzem concerts en directe en diversos punts de la platja. Oferim també un recital de poesia i música a la Torre de Piles, que este any compleix la seua cinquena edició i és reconegut no només a la Safor sinó a tota la Comunitat. Este any intentem també dur a terme un concurs de cantautors i de poesia de llengües de la mediterrània amb alcans internacional. Per a nens organitzem teatre, cinema, tallers de treballs manuals o tradicionals com el de fanalets, dirigit tant a conservar la nostra cultura com per a convidar a turistes a conéixer-la. Tot això sense oblidar els concerts de bandes de música, l'Spartan Race o la Setmana Esportiva, on es troba la cursa popular de Piles i que és una de les més boniques que hi ha perquè discorre en part pel passeig marítim. Totes les activitats i el treball que realitzem repercuteix en les distincions que ens han atorgat, com la Bandera Blava, la Q de qualitat i la Q de Qualitur. Són banderes que exigeixen una feina, un treball i una dedicació que fan que la nostra platja, malgrat ser menuda, reunisca unes qualitats molt bones.
  A finals de maig celebreu al municipi les festes patronals.
  –Les festes de Piles tenen la peculiaritat i l'atractiu de ser les primeres de la temporada en tota la Safor. Enguany es realitzen entre el 22 i el 26 de maig. El primer dia és un dels més coneguts i esperats per la seua germanor, que comença amb la festa de les Paelles, on tot el poble es reuneix en la zona del pati de l'escola. Se'ls donen tots els ingredients per poder elaborar este típic menjar valencià, amb la col·laboració del patrocinador de l'esdeveniment. El mateix dia a la nit, els veïns trauen cadires i taules al carrer. Sopem a la fresca i els festers de la joventut passen a donar vi i salmorra. La jornada més important de la festivitat és dimecres, dia de Sant Felip, patró del poble. Es fan un seguit d'activitats que són les que més m'agraden, com la despertà pel poble o el campionat de Canut. Eixe mateix dia es realitza la missa en honor al patró, amb la mascletà i el vi d'honor, mentre que a la vesprada gaudim d'una gran partida de raspall. A la nit, com sempre, es realitza la processó, el castell de focs artificials i una revetlla. Vull agrair des d'ací, tant als festers de la joventut com a les Carmeles, que continuen amb la festa i poder gaudir de les activitats que realitzen dijous i dissabte, respectivament.
  Compteu, a més a més, amb Moros i Cristians.
  –És una festa que està agafant molta força al poble. Fins fa pocs anys només restava una comparsa, Don Pelayo, però recentment se n'han anat incorporant de noves i s'ha recuperat la desfilada. En estos moments tenim 9 comparses i una junta local de Moros i Cristians que gestiona l'organització. Convidem tant als veïns del municipi com als visitants a una desfilada que, a poc a poc, va fent-se més important i on treballen de valent per sorprendre'ns cada any una mica més. Estic segur que esta vegada no serà diferent i qui vinga a visitar-nos divendres gaudirà d'una gran desfilada.
  Respecte a assumptes del dia a dia del municipi ¿En quina situació es troba la reforma del col·legi?
  –Hui en dia estem més a prop que mai de poder tirar endavant la seua construcció. Però, tenim un obstacle que és la viabilitat de la parcel·la on tenim projectat l'edifici. Amb el nou pla de prevenció, PATRICOVA, s'ha de fer una previsió per a 500 anys de risc d'inundacions i eixa parcel·la no la compleix; per tant, no es permet construir el col·legi. En estos moments barallem dues opcions: adherir-nos al pla Edificant i iniciar nosaltres el projecte o que tota la construcció la duga endavant Conselleria.
  ¿Hi ha alguna decisió al respecte?
  –L'oposició ens exigeix que ens adherim al programa, però si ho fem, perdem l'altra via. El que nosaltres hem explicat moltes vegades és que per adherir-nos al pla no es requereix la viabilitat de la parcel·la, però tampoc podrem construir el col·legi sense una parcel·la adequada. Pel que hem parlat amb l'administració, quan es puga construir l'edifici, el temps fins a tindre'l llest serà el mateix. Per tant, estem fent l'esforç de revisar el terreny i fer rectificacions al projecte perquè la parcel·la siga qualificada de viable. Eixa és la nostra prioritat, perquè no avançarem de cap altra manera. L'Ajuntament de Piles està fent tot el possible per dur endavant el col·legi i si sabérem que adherint-nos a Edificant tindríem l'edifici l'any que ve, som els primers que ens hauríem incorporat. A més a més, com el pla Edificant permet també la rehabilitació d'espais, hem sol·licitat actuar sobre algunes zones de l'actual centre, perquè estiguen en millors condicions mentre finalitza la construcció del nou col·legi.
  ¿Destacaria algunes altres actuacions realitzades recentment a Piles?
  –Fa poc hem inaugurat un parc nou en una zona que estava molt deteriorada. Era un lloc que abans restava molt amagat i l'hem convertit en un espai obert, enjardinat i amb jocs infantils. També treballem en l'enderrocament de l'antic dipòsit d'aigua del poble: la concessió ja s'ha realitzat i els operaris comencen a treballar sobre el terreny. Per últim, hem adaptat l'entrada de l'Ajuntament per fer-la accessible a totes les persones. D'esta manera hem creat una rampa d'accés i hem posat portes corredisses automàtiques. Ha sigut una obra costosa però el seu objectiu era molt beneficiós: que l'accés a l'Ajuntament siga molt més adequat als temps que vivim, facilitant l'accés a la gent major o a persones amb mobilitat reduïda.